CELEX: 32013D0340
Language: mt
Date: 2013-06-27 00:00:00
Title: 2013/340/UE: Deċiżjoni ta’ Implimentazzjoni tal-Kummissjoni tas- 27 ta’ Ġunju 2013 li temenda d-Deċiżjoni 2008/855/KE dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer fil-Kroazja (notifikata bid-dokument C(2013) 3932)  Test b’relevanza għaż-ŻEE

29.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 179/96
            
         DEĊIŻJONI TA’ IMPLIMENTAZZJONI TAL-KUMMISSJONI
   tas-27 ta’ Ġunju 2013
   li temenda d-Deċiżjoni 2008/855/KE dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer fil-Kroazja
   (notifikata bid-dokument C(2013) 3932)
   (Test b’relevanza għaż-ŻEE)
   (2013/340/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Komunitarju ta’ ċertu annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
   Billi:
   
               (1)
            
            
               Id-Deċiżjoni tal-Kummissjoni 2008/855/KE tat-3 ta’ Novembru 2008 dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer f’ċerti Stati Membri (3) tistipula ċerti miżuri ta’ kontroll fir-rigward tad-deni klassiku tal-ħnieżer fl-Istati Membri jew fir-reġjuni tagħhom elenkati fl-Anness ta’ dik id-Deċiżjoni. Fir-rigward tad-deni klassiku tal-ħnieżer hemm sitwazzjonijiet epidemjoloġiċi differenti rreġistrati fl-Istati Membri jew f’żoni tagħhom. Għalhekk, l-Anness tad-Deċiżjoni 2008/855/KE jikkonsisti fi tliet partijiet, li kull waħda minnhom telenka żoni ta’ Stati Membri li għalihom japplikaw miżuri differenti skont is-sitwazzjoni epidemjoloġika.
            
         
               (2)
            
            
               Skont id-Deċiżjoni 2008/855/KE, l-Istati Membri għandhom jiżguraw li l-ebda ħanżir ħaj ma jintbagħat mit-territorji tagħhom lejn Stati Membri oħra sakemm il-ħnieżer ma jkunux ġejjin minn żoni barra minn dawk elenkati fl-Anness ta’ dik id-Deċiżjoni.
            
         
               (3)
            
            
               Parti I tal-Anness tad-Deċiżjoni 2008/855/KE jelenka l-Istati Membri u ż-żoni tagħhom fejn is-sitwazzjoni epidemjoloġika tad-deni klassiku tal-ħnieżer hija l-aktar favorevoli. Konsegwentament, id-Deċiżjoni 2008/855/KE tipprevedi li l-bgħit ta’ ħnieżer ħajjin minn stabbilimenti li jinsabu f’żona elenkata fil-Parti I tal-Anness lejn stabbilimenti jew biċċeriji li jinsabu f’żona oħra elenkata f’dik il-Parti u li jkunu ta’ Stat Membru ieħor, jista’ jiġi awtorizzat mill-Istat Membru tal-bgħit, sakemm ikun hemm konformità ma’ ċerti kundizzjonijiet. Barra minn hekk, il-laħam frisk tal-majjal minn stabbilimenti li jinsabu f’dawn iż-żoni, u preparazzjonijiet tal-laħam u prodotti tal-laħam li jkunu jikkonsistu minn, jew ikun fihom, laħam ta’ dawk il-ħnieżer, jistgħu jintbagħtu lil Stati Membri oħra.
            
         
               (4)
            
            
               Fil-Kroazja ġiet identifikata tifqigħa tad-deni klassiku tal-ħnieżer fil-ħnieżer domestiċi għall-aħħar darba fl-2008. Madankollu, ġew identifikati wkoll każijiet seropożittivi fiċ-ċingjali fl-istaġun tal-kaċċa bejn l-2012 u l-2013. Il-Kroazja applikat miżuri xierqa biex tikkontrolla d-deni klassiku tal-ħnieżer, b’konformità mal-miżuri stipulati fid-Direttiva tal-Kunsill 2001/89/KE tat-23 ta’ Ottubru 2001 dwar il-miżuri tal-Komunità għall-kontroll tal-marda tal-infafet vesikolari (deni klassiku) tal-ħnieżer (4) u attwalment hemm fis-seħħ programm għall-eradikazzjoni tal-marda.
            
         
               (5)
            
            
               Il-Kroazja hija mistennija li tissieħeb fl-Unjoni fl-1 ta’ Lulju 2013. Minħabba s-sitwazzjoni epidemjoloġika għad-deni klassiku tal-ħnieżer f’dan il-pajjiż, huwa xieraq li jiġu stabbiliti miżuri għall-kontroll tad-deni klassiku tal-ħnieżer fit-territorju tiegħu sabiex il-marda ma tinxteridx għal żoni oħra tal-Unjoni. Fuq il-bażi tal-informazzjoni pprovduta mill-awtorità kompetenti tal-Kroazja, huwa xieraq li jiġi inkluż it-territorju tal-kontej ta’ Karlovac, Sisak-Moslavina, Slavonski Brod-Posavina u Vukovar-Srijem fil-Parti I tal-Anness tad-Deċiżjoni 2008/855/KE.
            
         
               (6)
            
            
               Għalhekk, id-Deċiżjoni 2008/855/KE għandha tiġi emendata skont dan.
            
         
               (7)
            
            
               Din id-Deċiżjoni għandha tapplika mid-data tal-adeżjoni tal-Kroazja mal-Unjoni Ewropea.
            
         
               (8)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Fil-Parti I tal-Anness tad-Deċiżjoni 2008/855/KE, għandha tiżdied l-entrata li ġejja:
   
      “Il-Kroazja
      
      It-territorju tal-kontej ta’ Karlovac, Sisak-Moslavina, Slavonski Brod-Posavina u Vukovar-Srijem”
   
   Artikolu 2
   Din id-Deċiżjoni għandha tapplika mid-data tad-dħul fis-seħħ tat-Trattat tal-Adeżjoni tal-Kroazja.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, is-27 ta’ Ġunju 2013.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 302, 13.11.2008, p. 19.
   
      (4)  ĠU L 316, 1.12.2001, p. 5.